Raaseporilainen Sisu Auto suunnittelee serbialaisen kuorma-autotehtaan ostamista.

Sisu Auto on tehnyt ostotarjouksen Korporacia Fabrika Automobila Priboj'n, FAPin, koko osakekannasta.

Serbian hallitus selvittää parhaillaan tappiollisen FAPin tulevaisuutta, ja yhtenä vaihtoehtona on valtion lähes kokonaan omistaman tehtaan myyminen uudelle omistajalle.

Kauppa voisi vauhdittaa Venäjän-myyntiä

FAP on tunnettu raskaan kaluston valmistaja muun muassa Balkanilla, Pohjois-Afrikassa ja Lähi-Idässä.

Serbiaan laajentuminen saattaisi auttaa myös Sisujen Venäjän-myyntiä, kertoo Sisu-Auton toimitusjohtaja Timo Korhonen.

- Serbian keskeinen sijainti eurooppalaisen idän ja lännen, Pohjois-Italian ja Turkin välissä luo hyvät mahdollisuudet ajoneuvoteollisuuden kehitykselle sekä avaa markkinat Venäjän ja sen lähinaapureiden suuntaan, Korhonen sanoo.